I den første kamp lagde Frankrig bedst ud og Danmark havde svært ved at trænge igennem modstanderens forsvar. Selvom spillet forbedrede sig i løbet af halvlegen, måtte Danmark gå til pausen med stillingen 12:15. Efter pausen spillede Danmark meget bedre og ført an af Mads Christiansen kom Danmark foran 20:19 og føringen blev holdt kampen ud, som blev vundet 33:29. Dansk topscorer blev Mads Christiansen med syv scoringer.
Den anden kamp mod Kroatien var yderst tæt og hver eneste gang Kroatien fik skabt sig en føring blev den indhentet af Danmark. Ved pausen stod der 14-14 og i anden halvleg fortsatte det lige spil. Halvlegen vil dog desværre også blive husket for Rasmus Lauges korsbåndsskade, der holder ham ude i seks-syv uger. Til sidst i anden halvleg formåede Danmark at snuppe sejren med et enkelt mål. Topscorer for Danmark blev Mikkel Hansen med seks scoringer.